Vermeende reeksverkragter aangekeer | Maroela Media
'n Vermeende reeksverkragter wat jong seuns in Evaton en De Deur in Gauteng geteister het, sal na verwagting Maandag in die hof verskyn.
"Die 29-jarige man sal in die landdroshof in Vereeniging verskyn op aanklag van verkragting, poging tot moord, aanranding en diefstal," het lt.kol. Lungelo Dlamini, woordvoerder van die polisie, in 'n verklaring gesê.
Die man is verlede week in hegtenis geneem en word aan nege verkragtings sedert November 2012 verbind. Dit is moontlik dat hy aan nog misdade verbind kan word.
Die man het glo sy slagoffers, seuns tussen 11 en 14 jaar oud, gelok en hulle gevra om hom te help om bokse te dra. "Hy het hulle dan op die grens tussen Sebokeng en Vereeniging in 'n oop stuk veld verkrag en van hul besittings, veral selfone, beroof."